১১৪১ হিজরি মোতাবেক ১৭২৯ ঈসায়ী সালের এপ্রিল মাসে এ বিজয় সংঘটিত হয়। ১৮ এপ্রিল মীর হাবিবুল্লাহ ত্রিপুরা রাজ ধর্মমানিক্যকে সাথে নিয়ে ঢাকায় নবাবের সঙ্গে সাক্ষাৎ করেন। ভাগ্যাহত ত্রিপুরার শেষ রাজার পুত্র ‘সরদুবরাজ’ (জগৎ রায়) জোয়ান মর্দখানের আশ্রয়ে নবাব প্রাসাদের চৌকাঠ চুম্বন করার সৌভাগ্য লাভ করেন। মীর হাবিব ত্রিপুরায় একটি থানা স্থাপন করে বলদাখালের ফৌজদার আগা সাদিককে এর ফৌজদার নিয়োগ করেন এবং ভাগ্যাহত যুবরাজ জগৎ রায়কে জগৎ মানিক্য উপাধি দিয়ে ত্রিপুরার রাজপদে আসীন করেন। ইসলামের বিজয়ে অন্ধকার দূরীভূত হয়ে আলোর মশাল প্রজ্বলিত হওয়ায় মীর হাবিব ত্রিপুরা রাজ্যের নাম পরিবর্তন করে রাখেন রৌশনাবাদ বা আলোকের নগরী যা পরবর্তীতে চাকলা রৌশনাবাদ নামে পরিচিত হয়। প্রসঙ্গত উল্লেখ্য পুরান ঢাকার আগা সাদেক রোড ত্রিপুরা বিজয়কালীন ফৌজদার আগা সাদেকের নামের স্মৃতিকে ধারণ করে আছে এবং তাঁর কবরও সে স্থানে বিদ্যমান।